TIGER มั่นใจรายได้ปีนี้โตกระฉูด! รับรู้โครงการใหม่-รุกประมูลงานรัฐ-เอกชน มูลค่ากว่าพันลบ.
TIGER มั่นใจรายได้ปีนี้โตกระฉูด! รับรู้โครงการใหม่-รุกประมูลงานรัฐ-เอกชน มูลค่ากว่าพันลบ.
26 มี.ค. 2562

นายจตุรงค์ ศรีกุลเรืองโรจน์ ประธานเจ้าหน้าที่บริหาร บริษัท ไทย อิงเกอร์ โฮลดิ้ง จำกัด (มหาชน) หรือ TIGER เปิดเผยผ่านรายการ “ข่าวหุ้นเจาะตลาด” ออกอากาศทาง Facebook Live ข่าวหุ้นธุรกิจ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า บริษัทประเมินภาพรวมผลการดำเนินงานในปีนี้ มีแนวโน้มขยายตัวจากปีที่ผ่านมา โดยตั้งเป้ารายได้เติบโตที่ระดับ 1,200 – 1,500 ล้านบาท เพิ่มขึ้นจากปีก่อนที่มีรายได้ประมาณ 780 ล้านบาท หรือคิดเป็นการเติบโตไม่ต่ำกว่า 50% ซึ่งจะส่งผลให้ภาพรวมกำไรสุทธิขยายตัวด้วยเช่นกัน
โดยก่อนหน้านี้บริษัทได้ลงนามบันทึกข้อตกลงเป็นผู้รับจ้างเหมาช่วงก่อสร้างโครงการนิคมอุตสาหกรรมสะเดา จ.สงขลา ซึ่งเป็นงานปรับปรุงพื้นที่, งานถนนและระบบระบายน้ำ, งานระบบสาธารณูปโภค และงานอาคารที่เกี่ยวข้อง มูลค่างาน 538.22 ล้านบาท มีระยะเวลาดำเนินงาน 540 วัน ซึ่งคาดว่าจะรับรู้รายได้เข้ามาในปีนี้ประมาณ 50-60%
ส่วนภาพรวมการรับรู้รายได้ในปีนี้ แบ่งเป็นรายได้จากงานเอกชน 50% และงานภาครัฐ 50% ซึ่งงานเอกชนในมือส่วนใหญ่เป็นงานโรงแรมและรีสอร์ท มูลค่ากว่า 1 พันล้านบาท ที่จะประกาศผลในเร็วๆ นี้ ซึ่งบริษัทมั่นใจว่าจะสามารถคว้างานและช่วยผลักดันผลการดำเนินงานในปีนี้ให้เติบโตได้ตามเป้าหมายที่วางไว้